"Nu am auzit niciodată de domnul ăsta, ori la Cultură îmi imaginez că ar trebui să apară totuşi şi personaje care au un anumit curriculum în domeniu", a spus Pleşu.

El a menţionat că nu ştie cine este Gigel Ştirbu.

"Cum îl cheamă?", s-a interesat Pleşu.

După ce jurnaliştii i-au spus că numele acestuia este Gigel-Sorinel Ştirbu, Pleşu a spus: "După mine, Gigel e foarte potrivit pentru o funcţie care cere anvergură europeană. La noi e plin de Gigei în toate posturile şi în toate instituţiile. Un Gigel în plus nu mai contează".

Preşedintele Comisiei de cultură din Camera Deputaţilor, Gigel Ştirbu, este cotat cu cele mai multe şanse în cadrul PNL pentru a prelua mandatul de ministru al Culturii.

Daniel Barbu a înaintat, joi, premierului Victor Ponta demisia din funcţia de ministru al Culturii. Potrivit unor surse din Uniunea Social Liberală, propunerea liberalilor pentru noua conducere a Ministerului Culturii ar fi Gigel Sorinel Ştirbu. Decizia ar fi fost luată joi seară în cadrul unei şedinţe restrânse a coaliţiei.

Andrei Pleșu a fost ministru al Culturii în Guvernul Petre Roman (26.12.1989 – 26.09.1991) și în Guvernul Theodor Stolojan (01.10.1991 – 16.10.1991).